Verkiesing: DA sê oor moontlike koalisies | Maroela Media
DA-LP James Selfe (Foto: Tania Heyns/Maroela Media)
Die DA het Woensdag gesê die party gaan wag dat stemme eers uitgebring en getel is voordat enige besluit oor moontlike koalisies gemaak kan word.
DA-LP James Selfe is deur joernaliste by die nasionale uitslagsentrum in Pretoria gevra of die amptelike opposisieparty daaraan dink om weer in koalisie met ander partye, soos onder andere die EFF, te tree. Selfe het hierop geantwoord hy wil hom nie nou uitspreek oor watter moontlike koalisies die DA sal oorweeg indien koalisies ooit ter sprake is nie.
Volgens Selfe is die DA geen vreemdeling as dit by koalisies kom nie aangesien dié party reeds vantevore in koalisie met ander partye by verskeie munisipaliteite en provinsies was. "Ons weet hoe koalisies werk. Om te regeer in koalisie is nié maklik nie," het hy gesê.
"Ons gaan beslis nie nou besluit oor moontlike koalisies nie. Ons gaan wag tot die stemme uitgebring en getel is. Ons het wel ander partye se manifeste sorgvuldig geassesseer vir ooreenkomste en verskille. Indien dié verskille te veel is, sal ons beslis nie in koalisie met só 'n party gaan nie," het hy verduidelik.
"Kom ons kyk eers watter partye watter persentasie in die verkiesing kry en dan kan ons kyk met wie ons moontlik in koalisie kan gaan."
Selfe het aan die media erken dat die DA se koalisie met die EFF tog vrug gedra het. "As jy kyk na dienslewering in Johannesburg, dink ek dit het. Ons het baie in die Stad Johannesburg bereik. Ons het baie dinge omgedraai soos die feit dat ons korrupsie van R28 miljard ontdek en stopgesit het. Dit is 'n groot prestasie.
DA-LP James Selfe praat met joernaliste. (Foto: Tania Heyns/Maroela Media)
"Ek dink ons het die manier verander waarop die stad regeer word. Dit is baie meer doeltreffend en koste-effektief en dít is deur die EFF moontlik gemaak."
Die LP het egter gesê munisipale regerings en ander sfere van regering verskil hemelsbreed.
Volgens Selfe verwag die DA om weer in die Wes-Kaap te wen, maar natuurlik is dit in die stadium te vroeg om te sê. "Gauteng gaan interessant wees aangesien die moontlikheid bestaan dat die ANC nie 50% van stemme in dié provinsie gaan kry nie. Daar is 'n moontlikheid dat dit in ander provinsies ook kan gebeur."
Hy het gesê meningspeilings toon dat die meerderheidsparty in Gauteng verdeeld en ongewild is. "Dié peilings het ook getoon dat [die DA] se steun in die provinsie sterker word en ons doel was nooit om die provinsie alleen te wen nie, maar in samewerking met ander. Ons doel was om die ANC se steun onder 50% te kry en dan 'n ander regering saam met iemand te vorm. Ek dink nog steeds dit is moontlik."
Nou wat het geword van hulle leuse n stem vir n klein party is n stem gemors ,die klomp lieg so vir die stadige kiesers hulle stories klink nie eers eenders nie.
As hulle n koalisies met die EFF moet vorm, dan het hulle ons verraai!
Ek dog hul waardes is nie dieselfde nie?
Nou wil ek oor stem..
DA was gewees. Interessant hoe hul nou vry na Afrikaner-stemme. Word oorval deur hul smeek-sms'e om DA te stem. Basta!
En dit is hoekom ek nie gestem het nie, jy kan mos nie vir twee partye stem nie hulle sal mekaar sleg se maar vanaand le hulle lepel